**KRITÉRIUM NA VYHODNOTENIE PONÚK A**

**PRAVIDLÁ UPLATŇOVANIA KRITÉRIA NA VYHODNOTENIE PONÚK**

**Kritérium na vyhodnotenie ponúk:**

**Súčet bodov za kritéria č.1 až č.3**

Ponuky sa vyhodnocujú na základe nákladov použitím prístupu nákladovej efektívnosti a na základe environmentálneho hľadiska.

V rámci vyhodnotenia ponúk podľa jednotlivých kritérií sú každému uchádzačovi pridelené body, ktoré získal za jednotlivé kritériá. Následne je u každého uchádzača vykonaný súčet bodov, ktoré daný uchádzač získal za jednotlivé kritériá.

Poradie uchádzačov sa určí podľa výšky súčtu bodov za jednotlivé kritériá. Uchádzač s najvyšším súčtom bodov za jednotlivé kritériá sa umiestni na prvom mieste a stane sa úspešným uchádzačom. Uchádzač s druhým najvyšším súčtom bodom za jednotlivé kritériá sa umiestni na druhom mieste v poradí. Uchádzač s tretím najvyšším súčtom bodom za jednotlivé kritériá sa umiestni na treťom mieste v poradí, atď.

**Pravidlá na uplatnenie kritérií**

**1. Cena za servisné a doplnkové služby v eur s DPH – váha 75 %** (ďalej aj ako „Cena“)

Cena je definovaná ako súčet súčinov jednotkových cien (JC) a počtu merných jednotiek (MJ) jednotlivých položiek 1.1 až 1.12 podľa nižšie uvedenej tabuľky „Plnenie kritérií – štruktúrovaný rozpočet“, resp. podľa formulára Hodnotiace kritériá - Plnenie kritérií v systéme EKS (ďalej ako „položky 1.1 až 1.12“). Hodnotiť sa bude celková Cena za servisné a doplnkové služby v eur s DPH.

Všetky ceny sa predkladajú s presnosťou na dve desatinné miesta.

Hodnota ktorejkoľvek položky 1.1 až 1.12 môže byť aj nula.

Hodnotenie ponúk v rámci tohto kritéria sa uskutoční pomerovým hodnotením, pričom čím nižšiu Cenu uchádzač ponúkne, tým vyšší počet bodov získa ponuka za toto kritérium. Tzn., že maximálny počet 75 bodov za toto kritérium sa pridelí ponuke uchádzača s najnižšou Cenou. Hodnotenie Ceny ostatných uchádzačov sa vyjadrí ako podiel najnižšej Ceny a Ceny hodnoteného uchádzača vynásobený maximálnym počtom bodov za toto kritérium. Takto vypočítané hodnoty bodov ostatných ponúk sa zaokrúhlia na dve desatinné miesta.

**2. Zľava z importérom doporučenej ceny originálnych náhradných dielov v percentách – váha 23 %** (ďalej aj ako „Zľava“)

Návrh na plnenie kritéria sa predkladá v percentách s presnosťou na jedno desatinné miesto.

Hodnotenie ponúk v rámci tohto kritéria sa uskutoční pomerovým hodnotením, pričom čím vyššie percento Zľavy uchádzač ponúkne, tým vyšší počet bodov získa ponuka za toto kritérium, Tzn., že maximálny počet 23 bodov za toto kritérium sa pridelí ponuke uchádzača s najvyššou Zľavou. Hodnotenie Zľavy ostatných uchádzačov sa vyjadrí ako podiel Zľavy hodnoteného uchádzača a najvyššej Zľavy vynásobený maximálnym počtom bodov za toto kritérium. Takto vypočítané hodnoty bodov ostatných ponúk sa zaokrúhlia na dve desatinné miesta.

**3. Environmentálne parametre poskytovaných služieb – váha 2 %** (ďalej aj ako „ENVIROparametre“)

V rámci tohto kritéria verejný obstarávateľ hodnotí, či uchádzač spĺňa požiadavky normy ISO 14001 na systém environmentálneho manažérstva v oblasti poskytovania služieb servisu motorových vozidiel.

Ak uchádzač má zavedený systém environmentálneho manažérstva v oblasti poskytovania služieb servisu motorových vozidiel, a teda disponuje platným certifikátom podľa ISO 14001 vydaným nezávislou inštitúciou, získa v rámci tohto kritéria 2 (dva) body. Ak nie, uchádzač získa 0 (nula) bodov.

**Pravidlá predkladania návrhu na plnenie kritéria ENVIROparametre:**

V systéme vo formulári Hodnotiace kritérií - Plnenie kritérií (ako aj v nižšie uvedenej tabuľke Plnenie kritérií – štruktúrovaný rozpočet) môže uchádzač vyplniť len dve hodnoty:

**NIE** - v prípade ak uchádzač **nemá** zavedený systém environmentálneho manažérstva v oblasti poskytovania služieb servisu motorových vozidiel, a teda **nedisponuje** platným certifikátom podľa ISO 14001, alebo

**ÁNO** - v prípade ak **uchádzač** **má** zavedený systém environmentálneho manažérstva v oblasti poskytovania služieb servisu motorových vozidiel, a teda **disponuje** platným certifikátom podľa ISO 14001. **V takomto prípade uchádzač uvedený certifikát / certifikáty predloží v ponuke.**

**\* Pozn. – V prípade, že prevádzkovateľom jedného alebo aj viacerých prevádzok je/bude hospodársky subjekt odlišný od uchádzača (napr. člen skupiny dodávateľov, subdodávateľ), certifikátom musí disponovať aj každá takáto osoba pre splnenie tohto kritéria.**

Verejný obstarávateľ uzná ako rovnocenný certifikát systému environmentálneho manažérstva vydaný príslušným orgánom členského štátu. Ak uchádzač objektívne nemal možnosť získať príslušný certifikát v určených lehotách, verejný obstarávateľ prijme aj iné dôkazy o opatreniach v oblasti environmentálneho manažérstva predložené uchádzačom, ktorými preukáže, že ním navrhované opatrenia sú rovnocenné opatreniam požadovaným v rámci príslušného systému environmentálneho manažérstva alebo príslušnej normy environmentálneho manažérstva. Dôkazné bremeno je výhradne na strane uchádzač.

**Návrh na plnenie kritérií**

Uchádzač vyplní prílohu č. 2 Štruktúrovaný rozpočet ceny, týchto súťažných podkladov a predloží ho v ponuke a zároveň elektronickom ponukovom formulári v systéme JOSEPHINE, ktorý zodpovedá Štruktúrovanému rozpočtu. Celková cena v elektronickom ponukovom formulári v systéme JOSEPHINE
a Celková cena za servisné a doplnkové služby v Štruktúrovanom rozpočte ceny v prílohe č. 2 SP musia byť rovnaké. V prípade rozdielu platia ceny uvedené v Štruktúrovanom rozpočte ceny v prílohe č. 2 SP.

Uchádzačom navrhovaná jednotková cena za každú položku predmetu zákazky musí byť uvedená v EUR, matematicky zaokrúhlená na dve desatinné miesta. Štruktúrovaný rozpočet ceny s uvedením cien úspešného uchádzača sa stane súčasťou zmluvy uzavretej s úspešným uchádzačom.

Uchádzač predkladá ponuku v elektronickej podobe v lehote na predkladanie ponúk podľa požiadaviek uvedených v týchto SP. Ponuka je vyhotovená elektronicky v zmysle § 49 ods. 1 písm. a) zákona a vložená do systému JOSEPHINE umiestnenom na webovej adrese <https://josephine.proebiz.com/>. Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovej adrese <https://josephine.proebiz.com/>. V predloženej ponuke prostredníctvom systému JOSEPHINE musí byť pripojený návrh na plnenie kritérií vyplnením elektronického formulára, v systéme JOSEPHINE.